ชีวิตเรา มีค่าแค่ไหน? คีอานู รีฟส์
ชีวิตจริงยิ่งกว่าในละคร  คำๆ นี้น่าจะใช้ได้กับคีอานู รีฟส์  คนที่เราสามารถนำเรื่องราวของเขามาเรียนรู้ ปรับใช้กับตัวเองเพื่อทำให้ชีวิตเราและคนรอบข้างมีความสุขมากยิ่งขึ้น  ที่มาที่ไปเป็นยังไง ลงทุนแมนจะมาเล่าให้ฟัง
9 ก.พ. 2561

ชีวิตเรา มีค่าแค่ไหน? คีอานู รีฟส์ / โดย ลงทุนแมน
ชีวิตจริงยิ่งกว่าในละคร
คำๆ นี้น่าจะใช้ได้กับ คีอานู รีฟส์
คนที่เราสามารถนำเรื่องราวของเขามาเรียนรู้
ปรับใช้กับตัวเองเพื่อทำให้ชีวิตเราและคนรอบข้างมีความสุขมากยิ่งขึ้น
ที่มาที่ไปเป็นอย่างไร ลงทุนแมนจะมาเล่าให้ฟัง
คีอานู รีฟส์ เป็นนักแสดงชาวแคนาเดียนเกิดเมื่อปี 1964
เขามีชีวิตที่ยากลำบากตั้งแต่ในวัยเด็ก ทำไมจึงเป็นแบบนั้น
พ่อได้ทิ้งเขาและแม่ของเขาไปเมื่อตอนที่ คีอานู รีฟส์ อายุ 3 ขวบ และต่อมาพ่อของเขาได้ถูกจับเข้าคุกด้วยข้อหาค้าเฮโรอีน ทำให้ชีวิตในวัยเด็กของเขาเติบโตขึ้นท่ามกลางครอบครัวที่แตกแยก
เมื่อตอนที่เขาอายุ 5 ขวบ เขาถูกไล่ออกจากโรงเรียนสอนศิลปะ เพียงแค่เขาพูดจาเสียงดังและคนฟังรู้สึกรำคาญ
เขายังมีปัญหาเรื่องการเรียนเนื่องจากเป็นโรคดิสเลกเซีย (Dyslexia) ซึ่งเกี่ยวกับปัญหาความบกพร่องทางการอ่าน ทำให้เรียนไม่ค่อยทันเพื่อนๆ และมักจะโดนล้ออยู่เป็นประจำ
แม้เขาเป็นคนที่ชื่นชอบกีฬาฮอกกี้น้ำแข็ง ถึงขั้นวางแผนจะเล่นระดับอาชีพและฝันว่าสักวันจะต้องเป็นนักกีฬาทีมชาติแคนาดาให้ได้ แต่บังเอิญเกิดบาดเจ็บเสียก่อน ทำให้เขาต้องล้มเลิกความฝันนี้ไป
จุดเปลี่ยนสำคัญในชีวิต
คือ การมาเล่นหนังเรื่อง The Matrix ซึ่งนอกจากจะสร้างชื่อเสียงให้เขาแล้วนั้น เขายังได้พบกับ เจนนิเฟอร์แฟนสาว ซึ่งต่อมาก็ได้ตั้งท้อง ทั้งคู่ดีใจมากและตั้งหน้าตั้งตารอคอยสมาชิกคนใหม่ในครอบครัว
แต่แล้วโชคชะตากลับเล่นตลกกับเขา
ปี 1999 ลูกสาวที่กำลังจะมาเจอหน้ากันกลับมาเสียชีวิตหลังคลอดออกมา ทำให้ทั้งคู่เสียใจมาก แม้จะเลิกรากันในเวลาต่อมา แต่ทั้งคู่ก็ยังคงรักษามิตรภาพของความเป็นเพื่อนเอาไว้
ในปี 2001 หรือ 2 ปีหลังจากที่เขาเสียลูกสาว เจนนิเฟอร์ ภรรยาที่เลิกรากันไป ก็ต้องมาจากลาไปอีกคนจากอุบัติเหตุทางรถยนต์ ระหว่างที่เขากำลังถ่ายทำภาพยนตร์เรื่องหนึ่งอยู่
ต่อมาไม่นาน คิม รีฟส์ น้องสาวของเขาตรวจพบว่า ป่วยเป็นโรคมะเร็งเม็ดเลือดขาว ทำให้เขาตัดสินใจหยุดเรื่องการแสดงไปพักใหญ่ เพราะต้องการดูแลน้องสาวที่ต้องต่อสู้กับโรคร้ายนี้
คนที่เจอเรื่องร้ายๆ เข้ามาในชีวิตขนาดนี้ คงหลีกเลี่ยงไม่ได้ที่จะรู้สึกท้อและยอมแพ้ต่อโชคชะตา
เขาเป็นโรคซึมเศร้าช่วงหนึ่ง แต่ไม่เคยบอกใครเลย พยายามต่อสู้เพื่อให้หลุดออกจากสภาวะซึมเศร้านั้น
และเขาก็กลับมาได้
เขากล่าวว่า จริงๆ แล้วคนที่ทำให้ตัวเขาเป็นแบบนี้ ไม่ใช่ใคร แต่เป็นตัวเขาเอง
ดังนั้น เขาจึงเปลี่ยนความคิดใหม่เพื่อให้หลุดพ้นจากสภาวะแบบนี้ คือ คิดว่าทุกๆ วันในชีวิตนั้นมีค่า ไม่มีอะไรแน่นอนสำหรับวันพรุ่งนี้ จงมีชีวิตอยู่กับวันนี้
เขาได้จัดตั้งองค์กรการกุศลด้านโรคมะเร็ง โดยเลือกที่จะไม่ใช้ชื่อเขา รวมไปถึงยังนำรายได้จากการแสดงภาพยนตร์จำนวนมากไปบริจาคให้แก่ศูนย์วิจัยด้านโรคมะเร็ง โรงพยาบาลและองค์กรด้านการกุศลต่างๆ
เขามักได้รับการพูดถึง เรื่องการช่วยเหลือคนที่ด้อยกว่า
ครั้งหนึ่งเขาเคยนำเงินจำนวน 20,000 เหรียญไปให้คนสร้างฉากซึ่งมีฐานะยากจนมาก
ในตอนที่รับแสดง The Devil’s Advocate ยอมหักค่าตัว 2 ล้านเหรียญ เพื่อให้ผู้สร้างมีเงินเหลือพอจ้าง อัล ปาชิโน เพราะเขาอยากจะร่วมงานกับนักแสดงรุ่นพี่รายนี้
ในหนังเรื่อง The Matrix ภาค 2 และ 3 เขายอมลดค่าตัวลงครึ่งหนึ่ง เพื่อให้หนังมีทุนสำหรับค่าใช้จ่ายด้านเทคนิคพิเศษ และออกแบบเครื่องแต่งกายมากขึ้น โดยเสียสละเงินส่วนนี้ไปกว่า 40 ล้านเหรียญ
เขาเคยออกเงินซื้อรถมอเตอร์ไซค์ ฮาร์เลย์ เดวิดสัน อย่างที่ตัวเองชอบให้กับทีมสตั้นในหนัง The Matrix ทุกคน เป็นน้ำใจหลังร่วมงานกันมาอย่างยาวนาน
สำหรับคีอานู รีฟส์ แล้วความสูญเสีย ความโศกเศร้า และความผิดหวังที่ผ่านมา ไม่ได้บั่นทอนกำลังใจเขาแม้แต่น้อย แต่กลับเป็นบทเรียนทำให้ชีวิตเขาแข็งแกร่งและเข้าใจชีวิตมากขึ้น
เรื่องราวของเขาสะท้อนให้เห็นว่า
ถึงแม้ในชีวิตของคนเรานั้นจะเริ่มต้นด้วยความยากลำบาก
สภาพแวดล้อมที่ไม่เอื้ออำนวยต่อการใช้ชีวิต
แต่สิ่งเหล่านั้นก็ไม่สามารถกำหนดชะตาชีวิตที่เหลือของเราได้ นอกจากตัวของเราเอง
และเมื่อวันหนึ่งที่เราประสบความสำเร็จ
เราจะมีทางเลือกอยู่ 2 ทาง
ทางแรก คือ การหวงทรัพย์สิน สมบัติที่ตัวเองสร้างมา และ ลูบคลำกอดไว้จนแก่เฒ่า
อีกหนทางหนึ่งที่อาจเป็นไปได้ก็คือ การแบ่งปันส่วนที่เราพอจะแบ่งปันได้ให้กับสังคม
ไม่ว่าเราจะเลือกหนทางไหน ก็คงเป็นสิทธิ์ของเรา
การได้ช่วยเหลือเพื่อนมนุษย์ ก็อาจจะทำให้เรามีทรัพย์สินน้อยลง
แต่ถ้าเราทำไปแล้วได้ความสุขใจ หรือ เป็นที่จดจำได้ของผู้คน
ก็น่าจะเพียงพอแล้วสำหรับการตอบตัวเราว่า ชีวิตของเรามีค่าแค่ไหน..
----------------------
<ad> เฟอร์นิเจอร์เรามีค่าแค่ไหน?
ขอแนะนำ ‘งานไม้ ที่เป็นได้มากกว่าเฟอร์นิเจอร์’
อุด–ทะ–ยาน [ut-tha-yan] เฟอร์นิเจอร์งานไม้ของกลุ่มคนที่เรียกตัวเองว่าเป็น ‘Wood Slab Enthusiasts’ หรือ ‘ผู้ที่รักในงานไม้แผ่นเดียว’ โดยให้ความสําคัญและคุณค่าของการคงรูปทรงธรรมชาติ ผสมผสานกับการออกแบบที่ทันสมัย
ติดต่อสอบถามข้อมูลเพิ่มเติมได้ที่ tel: 09-242424-71 / Line ID: @utthayandesign / FB & IG: Utthayan / website: 
----------------------
Reference
-
-
-
-
-
-
[4340].